एक जना बेपत्ता छन् भने दुई जनाको उद्धार गरिएको छ। सदरमुकाम दुनैबाट १३ यात्रु बोकेर त्रिपुरासुन्दरी नगरपालिकाको सुँपानी जाँदै गरेको भे१ज १६११ नम्बरको जिप ठूलीभेरी नगरपालिका ९ कालागौंडामा दिउँसो साढे दुई बजेतिर भेरीमा खसेको थियो।
त्रिपुरासुन्दरी ३ की २२ वर्षीया अमिना बुढा बेपत्ता छिन्। चालक दिनेशबहादुर बोहोरा र यात्रु नन्दबहादुर थापा गम्भीर घाइते छन्। घाइते दुई जनाको जिल्ला अस्पताल डोल्पामा उपचार भइरहेको प्रहरीले जनाएको छ। थापा त्रिपुरासुन्दरी २ का वडाध्यक्ष हुन्। उनको टाउकोमा १० सेमि टाका लगाइएको छ। चालक दिनेशको कम्मरमा चोट लागेको जिल्ला अस्पताल डोल्पाका प्रमुख डाक्टर हिमबिक्रम शाहीले जानकारी दिए।
घटनाको जानकारी पाएलगत्तै जिल्ला प्रहरी कार्यालयबाट प्रहरी, नेपाली सेना, सशस्त्र प्रहरी र स्थानीयले तत्काल उद्धार गरेका थिए। जिप भेरीमा डुबेपछि जीवितै उद्धार गर्न नसकिएको प्रहरी नायब उपरीक्षक अवधेश विष्टले बताए। शवहरू पोस्टमार्टमका लागि जिल्ला अस्पतालमा लगिएको प्रहरीले जनाएको छ।
जिप दुर्घटनापछि दुनै शोकमा डुबेको छ। यो घटना डोल्पाको इतिहासमै ठूलो भएको प्रमुख जिल्ला अधिकारी भूपेन्द्र थापाले बताए। उनले भने, ‘ डोल्पामा आजसम्म १८ जनाको ज्यान गइसकेको छ तर यो घटना सबैभन्दा ठूलो हो। म धेरै दुःखी छु। सकेजति उद्धार भयो, तर सबैको ज्यान बचाउन सकिएन।’
चालक बोहोराले भने, ‘उकालोमा गाडीको गति राम्रै थियो। ब्रेकले काम गरेन। मैले मोडमा मोड्न प्रयास गरें। त्यसपछि मलाई केही थाहा छैन।’ घाइते यात्रु थापाले पनि भेरीमा गाडी खसेपछि आफू बेहोस भएको बताए। डाक्टर शाहीका अनुसार दुवैको अवस्था गम्भीर रहेको छ।
राजमार्गसँग नजोडिएको जिल्लामा झण्डै २८ किलोमिटर आन्तरिक सडकमा जिप सञ्चालन भइरहेका छन्। धुलैधुलो, कच्ची र घुम्ती नै घुम्ती रहेको डोल्पाको सडकमा २०६९ सालको फागुनमा हेलिकप्टरबाट जिप पुर्‍याइएको थियो। डोल्पामा १० वटा निजी जिप चलिरहेका छन्। तर, सडक विभागले अनुमति दिएको छैन। ती जिपहरू डोल्पाको आन्तरिक सडकमा दुनै जुफाल, दुनै सुँपानीमा यात्रु र सामान ढुवानी गर्छन्।
यसैबीच डोल्पा (ख) का प्रदेशसभा सदस्य वीरबहादुर शाहीले जिप दुर्घटनामा दुःख व्यक्त गर्दै मृतकहरूप्रति श्रद्धाञ्जली एवं घाइतेको स्वास्थ्यलाभको कामना गरेका छन्। आजको अन्नपुर्णपोष्टमा खवर छापिएको छ ।